[Foto’s] Paramedikus kritiek ná ambulans teen seekoei botsTwee paramedici is beseer, onder wie een kritiek, ná die ambulans waarin hulle gery het Maandagaand teen ŉ seekoei gebots het op die berugte Molotopad buite Pretoria. Mercia Blake, woordvoerder van Life24-ambulansdienste, het gesê hul kollegas was op pad na ŉ ongelukstoneel in KwaMhlanga toe hulle net verby Roodeplaatdam teen die seekoei gebots het. Die seekoei is dood. Volgens Blake is die bestuurder van die ambulans kritiek beseer en moes met meganiese toerusting uit die wrak verwyder word. “Ons het nie gedink hy gaan lewend daaruit kom nie. Die ambulans lyk regtig afgryslik. Ons gedagtes en gebedes is met ons geliefde paramedici.” Blake het gesê die paramedici is na die Mamelodi-hospitaal geneem vir behandeling. Die seekoei is op ŉ sleepwa gelaai en van die toneel verwyder.